b'\n_START_ARTICLE_\nMo\xc5\xbeganski tumor\n_START_SECTION_\nSimptomi in znaki\n_START_PARAGRAPH_\nVsi mo\xc5\xbeganski tumorji ne povzro\xc4\x8dajo simptomov. Sicer pa se lahko pojavljajo \xc5\xa1tevilni simptomi, ki niso specifi\xc4\x8dni prav za mo\xc5\xbeganski tumor, saj jih lahko povzro\xc4\x8dajo tudi druge bolezni. Simptomi so posledica rasti tumorja ter otekline mo\xc5\xbeganov v njegovi okolici. Nastanejo zaradi pove\xc4\x8danega tlaka v lobanji (glavobol, bruhanje, nevrolo\xc5\xa1ke motnje, ogro\xc5\xbeanje \xc5\xbeivljenjskih funkcij), patolo\xc5\xa1ke aktivnosti \xc5\xbeiv\xc4\x8dnih celic ali izgube njihove funkcije (epilepti\xc4\x8dni napadi, nevrolo\xc5\xa1ki izpadi) in zaradi endokrinih motenj. Drugi simptomi so specifi\xc4\x8dni za posamezen tumor in so odvisni od na\xc4\x8dina in mesta rasti v mo\xc5\xbeganih. Zaradi tega nastanejo tudi razli\xc4\x8dni premiki v mo\xc5\xbeganih in lahko pride do vkle\xc5\xa1\xc4\x8denja v obstoje\xc4\x8de kostne odprtine. Mo\xc5\xbeganski edem (oteklina okoli tumorja) je odvisen od vrste in lege tumorja; dodatno okvarja mo\xc5\xbegane, ker moti njihovo presnovo in regionalni pretok krvi.'